Document ID: 32012D0411

A BIZOTTSÁG VÉGREHAJTÁSI HATÁROZATA
(2012. július 17.)
a 2010/472/EU határozatnak a Simbu vírusokra és az epizootiás haemorrhagiás betegségre vonatkozó állat-egészségügyi követelmények tekintetében történő módosításáról
(az értesítés a C(2012) 4831. számú dokumentummal történt)
(EGT-vonatkozású szöveg)
(2012/411/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 17. cikke (2) bekezdésének b) pontjára, 18. cikke (1) bekezdésének első francia bekezdésére, valamint 19. cikke bevezető mondatára és b) pontjára,
mivel:
(1)
A juh- és kecskefélékhez tartozó állatok spermáinak, petesejtjeinek és embrióinak Unióba történő behozataláról szóló, 2010. augusztus 26-i 2010/472/EU bizottsági határozat (2) megállapítja azon harmadik országok, illetve azok részeinek jegyzékét, amelyekből a tagállamoknak engedélyezniük kell a juh- és kecskefélékhez tartozó állatok spermáinak, petesejtjeinek és embrióinak Unióba történő behozatalát. A határozat megállapítja az I. és III. mellékletben felsorolt egyes harmadik országok és azok részei által nyújtandó egyes állatbetegségekre vonatkozó kiegészítő garanciákat is, valamint a II. és IV. melléklet 2. részében szereplő ilyen behozatalokra vonatkozó egészségügyi bizonyítványmintákat.
(2)
A 2010/472/EU határozat II. és IV. mellékletének 2. részében meghatározott egészségügyi bizonyítványmintában szereplő, a kéknyelv-betegségre vonatkozó állat-egészségügyi követelmények az említett betegséggel foglalkozó Állategészségügyi Világszervezet (OIE) Szárazföldi Állatok Egészségügyi Kódexe 8.3. fejezetének ajánlásain alapulnak. Az említett fejezet veszélycsökkentő intézkedések széles skáláját ajánlja, amelyek vagy az emlős gazdaszervezeteket védik meg a fertőző vektornak való kitettségtől, vagy ellenanyagok segítségével semlegesítik a vírust.
(3)
Az Állategészségügyi Világszervezet továbbá külön fejezetet szentelt a Szárazföldi Állatok Egészségügyi Kódexében az állatbetegségek ízeltlábú vektorainak felügyeletére. Az említett ajánlások nem tartalmazzák a kérődzőknek a Simbu vírusok (mint például a Bunyaviridae családba tartozó Akabane és Aino vírus) antitestjei tekintetében történő ellenőrzését, amelyet korábban, amíg ezen betegségek terjedéséről további információ nem állt rendelkezésre, a kéknyelv-betegséget hordozó vektorok terjedésének meghatározására alkalmas gazdaságos módszernek tekintettek.
(4)
Továbbá a Szárazföldi Állatok Egészségügyi Kódexében az OIE nem szerepelteti az Akabane és Aino betegséget. Következésképpen a 2010/472/EU határozat I. és III. mellékletéből, valamint II. és IV. mellékletének 2. részében található egészségügyi bizonyítványmintából a vektor hiányának bizonyítására irányuló éves vizsgálatra vonatkozó követelményt el kell hagyni.
(5)
A 2010/472/EU határozat II. és IV. mellékletének 2. részében az egészségügyi bizonyítványmintákban szereplő epizootiás haemorrhagiás betegségre vonatkozó állat-egészségügyi követelmények továbbá nincsenek teljes mértékben összhangban a házi szarvasmarhák spermájának behozatali feltételeiről szóló, 2011. szeptember 20-i 2011/630/EU bizottsági végrehajtási határozatban (3) meghatározott követelményekkel és az OIE szárazföldi állatokra vonatkozó diagnosztikai vizsgálatairól és oltóanyagairól szóló kézikönyvének ajánlásaival. Az említett egészségügyi bizonyítványmintákat ezért a 2011/630/EU végrehajtási határozatban szereplő követelmények, valamint az említett kézikönyv ajánlásainak figyelembevételével módosítani kell.
(6)
A 2010/472/EU határozat mellékleteit ezért ennek megfelelően módosítani kell.
(7)
A kereskedelmi fennakadások elkerülése érdekében az e határozattal bevezetett módosításokat megelőzően a 2010/472/EU határozatnak megfelelően kiállított állat-egészségügyi bizonyítványok használatát egy átmeneti időszakban bizonyos feltételek mellett engedélyezni kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2010/472/EU határozat mellékletei e határozat mellékletének megfelelően módosulnak.
2. cikk
A 2013. június 30-ig tartó átmeneti időszakban a tagállamok engedélyezik a következő áruszállítmányok harmadik országokból történő behozatalát:
a)
olyan juh- és kecskefélékhez tartozó állatok spermái, amelyeket a 2010/472/EU határozat e határozattal bevezetett módosításokat megelőző változata II. melléklete 2. részének A. szakaszában szereplő egészségügyi bizonyítványmintának megfelelően legkésőbb 2013. május 31-én kiállított egészségügyi bizonyítvány kísér;
b)
olyan juh- és kecskefélékhez tartozó állatok petesejtjei és embriói, amelyeket a 2010/472/EU határozatnak az e határozattal bevezetett módosításokat megelőző változata IV. melléklete 2. részének A. szakaszában szereplő egészségügyi bizonyítványmintának megfelelően legkésőbb 2013. május 31-én kiállított egészségügyi bizonyítvány kísér.
3. cikk
Ezt a határozatot 2013. január 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2012. július 17-én.

Labels: 3
6